Príloha č. 2
A.)   Návrh Protokolu k Dohovoru Medzinárodnej organizácie práce o bezpečnosti a zdraví v zamestnaní a o pracovnom prostredí č. 155 z roku 1981

(Navrhovaný text Protokolu k Dohovoru Medzinárodnej organizácie práce o bezpečnosti a zdraví v zamestnaní a o pracovnom prostredí, ktorý predkladá Medzinárodný úrad práce ako základ pre rozpravu k piatemu bodu programu 90. zasadnutia Generálnej konferencie Medzinárodnej organizácie práce /3. júna 2002 až 20. júna 2002, Ženeva/)

Generálna konferencia Medzinárodnej organizácie práce,

ktorú do Ženevy zvolala Správna rada Medzinárodného úradu práce a ktorá sa zišla 3. júna 2002 na svojom 90. zasadnutí,

berúc na vedomie nižšie uvedené ustanovenia článku 11 Dohovoru MOP o bezpečnosti a zdraví v zamestnaní a o pracovnom prostredí č. 155 z roku 1981:

	Na zabezpečenie účinnosti politiky uvedenej v článku 4 tohto dohovoru, príslušný úrad alebo príslušné úrady zabezpečia, aby sa progresívne vykonávali nasledujúce funkcie:
	[…]
	c) zavedenie a aplikácia postupov pri oznamovaní pracovných úrazov a chorôb z povolania zamestnávateľmi a ak je to potrebné, aj poisťovňami a inými priamo zainteresovanými inštitúciami a osobami, ako aj vypracúvanie každoročnej štatistiky o pracovných úrazoch a chorobách z povolania;
	[…]
	e) každoročné zverejňovanie informácií o opatreniach prijatých v súlade s politikou uvedenou v článku 4 tohto dohovoru a v súvislosti s pracovnými úrazmi, s chorobami z povolania a inými úrazmi na zdraví, ktoré vzniknú v priebehu práce alebo v súvislosti s ňou; […]

zvažujúc potrebu posilnenia postupov registrácie a oznamovania pracovných úrazov a chorôb z povolania s cieľom zistenia ich príčin, zavedenia preventívnych opatrení a podpory harmonizácie systémov registrovania a oznamovania;

rozhodnúc prijať niektoré návrhy týkajúce sa registrovania a oznamovania pracovných úrazov a chorôb z povolania, čo je piaty bod programu zasadnutia;

určujúc, že tieto návrhy majú mať formu Protokolu k Dohovoru Medzinárodnej organizácie práce o bezpečnosti a zdraví v zamestnaní a o pracovnom prostredí č. 155 z roku 1981,

prijíma … júna dvetisícdva tento protokol, ktorý sa môže uvádzať aj ako Protokol z roku 2002 k Dohovoru o bezpečnosti a zdraví v zamestnaní z roku 1981.
Rozsah uplatnenia

Článok 1

	Na účely protokolu:
	
a)	výraz “pracovný úraz” označuje udalosť, ktorá vzniká v dôsledku práce alebo v súvislosti s prácou a ktorej dôsledkom je smrteľné zranenie alebo zranenie, ktoré nezapríčinilo smrť,
 
b) výraz “choroba z povolania” označuje chorobu vzniknutú v dôsledku vystavenia rizikovým faktorom vyplývajúcim z pracovnej činnosti,

c) výraz “nebezpečná udalosť” označuje udalosť ľahko identifikovateľnú podľa definície vo vnútroštátnych zákonoch a predpisoch, ktorá môže spôsobiť úraz alebo chorobu osobám pri práci alebo verejnosti, 

d) výraz “príhoda” označuje nie práve bezpečnú udalosť odlišnú od “nebezpečnej udalosti”, ktorá vzniká v dôsledku práce alebo v súvislosti s prácou, ak nezapríčinila žiadne zranenie osoby,
 
d)	výraz “úraz pri dochádzke do práce” označuje úraz, ktorý sa vyskytne na priamej trase medzi miestom výkonu práce a:
i)	hlavným alebo vedľajším bydliskom pracovníka,
ii)	miestom, kde sa pracovník zvyčajne stravuje, alebo
iii)	miestom, kde pracovník zvyčajne dostáva mzdu, pritom jeho dôsledkom je smrť alebo zranenie pracovníka zahrňujúce stratu pracovného času.

Systémy registrovania a oznamovania

Článok 2

	Príslušný úrad zákonmi alebo predpismi, alebo inou metódou v súlade s vnútroštátnymi podmienkami a praxou a po konzultácii s najreprezentatívnejšími organizáciami zamestnávateľov a pracovníkov zavedie a pravidelne preskúma požiadavky a postupy pri:
a) registrovaní pracovných úrazov, chorôb z povolania, nebezpečných udalostí, príhod, úrazov pri dochádzke do práce a ak je to vhodné, aj prípadov s podozrením na chorobu z povolania,
b) oznamovaní:
i)	pracovných úrazov, chorôb z povolania a nebezpečných udalostí,
ii)	ak je to vhodné, aj úrazov pri dochádzke do práce a prípadov s podozrením na chorobu z povolania.

Článok 3

Požiadavky a postupy registrovania ustanovia:

a)	zodpovednosť zamestnávateľov za:
i)	registrovanie pracovných úrazov, chorôb z povolania, nebezpečných udalostí, príhod, úrazov pri dochádzke do práce a ak je to vhodné, aj prípadov s podozrením na chorobu z povolania,
	ii) poskytovanie potrebných informácií pracovníkom a ich zástupcom o systéme registrovania,
	iii) zabezpečenie potrebného udržiavania týchto záznamov a ich využitie na zavedenie preventívnych opatrení,

b)	informácie, ktoré sa majú registrovať,

c)	lehotu udržiavania záznamov.

Článok 4

	Požiadavky a postupy oznamovania ustanovia:
a)	zodpovednosť zamestnávateľov za:
	     i)  oznamovanie pracovných úrazov, chorôb z povolania, nebezpečných 
 udalostí a ak je to vhodné, aj úrazov pri dochádzke do práce a prípadov s podozrením na chorobu z povolania príslušným úradom iným určeným orgánom,
	ii) poskytovanie potrebných informácií pracovníkom a ich zástupcom o oznámených prípadoch,

b) ak je to vhodné, podmienky ohlasovania pracovných úrazov a chorôb z povolania poisťovňami, službami pracovného lekárstva, lekármi a inými orgánmi, ktorých sa to priamo týka,

c) kritériá, podľa ktorých sa oznamujú pracovné úrazy, choroby z povolania, nebezpečné udalosti a ak je to vhodné, aj úrazy pri dochádzke do práce a prípady s podozrením na chorobu  z povolania,

d) lehoty na oznámenie.

Článok 5

Oznámenie má obsahovať údaje o:

a) podniku, inštitúcii a zamestnávateľovi,

b)	ak je to možné, aj o zranenej  osobe a povahe zranení  alebo choroby,

c)	okolnostiach  úrazu  alebo  nebezpečnej  udalosti  a v prípade choroby 
z povolania, vystavenie pôsobeniu zdravotného rizika.

Celoštátne štatistiky
Článok 6

	Člen, ktorý ratifikuje tento protokol, každoročne na základe oznámení a iných dostupných informácií zverejní celoštátne reprezentatívne štatistiky o pracovných úrazoch, chorobách z povolania a ak je to vhodné, o nebezpečných udalostiach a úrazoch pri dochádzke do práce, ako aj ich analýzy.

Článok 7

	Štatistiky sa majú zostaviť s pomocou klasifikačných systémov zlučiteľných s najnovšími relevantnými medzinárodnými systémami zavedenými pod dohľadom Medzinárodnej organizácie práce a iných príslušných medzinárodných organizácií.

B.)  Návrh Odporúčania Medzinárodnej organizácie práce o zozname chorôb z povolania  a o registrovaní a oznamovaní pracovných úrazov a chorôb z povolania

Generálna konferencia Medzinárodnej organizácie práce,

ktorú do Ženevy zvolala Správna rada Medzinárodného úradu práce a ktorá sa zišla 3. júna 2002 na svojom 90. zasadnutí,

berúc na vedomie ustanovenia Dohovoru MOP o bezpečnosti a zdraví v zamestnaní a o pracovnom prostredí č. 155 z roku 1981, ako aj Dohovoru a Odporúčania o službách pracovného lekárstva z roku 1985,

berúc na vedomie zoznam chorôb z povolania s dodatkom z roku 1980, ktorý tvorí prílohu k Dohovoru MOP o dávkach pri pracovných úrazoch č. 121 z roku 1964,

zvažujúc potrebu posilniť postupy registrovania a oznamovania pracovných úrazov a chorôb z povolania s cieľom zistiť ich príčiny, zavedenia preventívnych opatrení, podpory harmonizácie systémov registrovania a oznamovania a zlepšenia procesu odškodnenia v prípade pracovného úrazu a choroby z povolania,

zvažujúc potrebu disponovania jednoduchým systémom aktualizácie zoznamu chorôb z povolania,

rozhodnúc prijať niektoré návrhy týkajúce sa registrovania a oznamovania pracovných úrazov a chorôb z povolania a pravidelného preskúmavania zoznamu chorôb z povolania, čo je piaty bod programu zasadnutia,

určujúc, že tieto návrhy majú mať formu odporúčania,

prijíma ... júna dvetisícdva toto odporúčanie, ktoré sa môže označiť aj ako Odporúčanie k zoznamu chorôb z povolania z roku 2002.
1. Pri zostavovaní, preskúmavaní a uplatňovaní systémov registrovania a oznamovania pracovných úrazov a chorôb z povolania príslušný úrad má zohľadniť Sústavu praktických zásad a pravidiel o registrovaní a oznamovaní pracovných úrazov a chorôb z povolania z roku 1966 a iné sústavy praktických zásad alebo sústavy smerníc vzťahujúce sa na uvedenú oblasť, ktoré by v budúcnosti mohla schváliť Medzinárodná organizácia práce.
2. Príslušný úrad by mal metódami v súlade s vnútroštátnymi podmienkami a praxou, a ak treba aj po etapách, zaviesť celoštátny zoznam chorôb z povolania na účely registrovania, oznamovania a odškodňovania, ktorý má obsahovať:

a) aspoň choroby uvedené v Prílohe I Dohovoru o dávkach pri pracovných úrazoch a chorobách z povolania z roku 1964 s dodatkom z roku 1980,

b) podľa možnosti ostatné choroby uvedené v zozname chorôb z povolania v prílohe tohto odporúčania.

3. Zoznam chorôb z povolania pripojený k tomuto odporúčaniu by sa mal pravidelne preskúmavať a aktualizovať na stretnutiach expertov alebo inými metódami schválenými Správnou radou Medzinárodného úradu práce. Aktualizovaný zoznam chorôb z povolania sa oznámi členom Medzinárodnej organizácie práce a nahradí predchádzajúci zoznam.

4. Celoštátny zoznam chorôb z povolania by sa mal preskúmavať a aktualizovať so zreteľom na najnovší zoznam aktualizovaný podľa odseku 3.

5. Každý členský štát má poslať svoj celoštátny zoznam chorôb z povolania Medzinárodnému úradu práce vždy po jeho zostavení alebo revízii s cieľom uľahčiť periodické preskúmanie a aktualizáciu zoznamu chorôb z povolania pripojeného k tomuto odporúčaniu.

6. Každý členský štát má každoročne poskytovať Medzinárodnému úradu práce úplné štatistiky o pracovných úrazoch, o chorobách z povolania a ak je to vhodné, aj o nebezpečných udalostiach a o úrazoch pri dochádzke do práce, aby sa uľahčila medzinárodná výmena a porovnanie týchto štatistík.

Príloha

Zoznam chorôb z povolania

1.	Choroby spôsobené látkami

1.1.	Choroby spôsobené chemickými látkami

1.1.1.	Choroby spôsobené berýliom alebo jeho toxickými zlúčeninami
1.1.2.	Choroby spôsobené kadmiom alebo jeho toxickými zlúčeninami
1.1.3.	Choroby spôsobené fosforom alebo jeho toxickými zlúčeninami
1.1.4.	Choroby spôsobené chrómom alebo jeho toxickými zlúčeninami
1.1.5.	Choroby spôsobené mangánom alebo jeho toxickými zlúčeninami
1.1.6.	Choroby spôsobené arzénom alebo jeho toxickými zlúčeninami
1.1.7.	Choroby spôsobené ortuťou alebo jej toxickými zlúčeninami
1.1.8.	Choroby spôsobené olovom alebo jeho toxickými zlúčeninami
1.1.9.	Choroby spôsobené fluórom alebo jeho toxickými zlúčeninami
1.1.10.	Choroby spôsobené disulfidom uhlíka
1.1.11.	Choroby spôsobené toxickými halogénovými derivátmi alifatických a aromatických uhľovodíkov
1.1.12.	Choroby spôsobené benzénom alebo jeho toxickými homológmi
1.1.13.	Choroby spôsobené toxickými nitro- a aminoderivátmi benzénu alebo jeho homológmi
1.1.14.	Choroby spôsobené nitroglycerínom  alebo inými estermi kyseliny dusičnej
1.1.15.	Choroby spôsobené alkoholmi, glykolmi a ketónmi
1.1.16.	Choroby spôsobené týmito dusivými látkami: oxid uhoľnatý, kyanid vodíka alebo jeho toxické deriváty, sulfidy vodíka
1.1.17.	Choroby spôsobené akrylonitrilom
1.1.18.	Choroby spôsobené oxidmi dusíka
1.1.19.	Choroby spôsobené vanádiom alebo jeho toxickými zlúčeninami
1.1.20.	Choroby spôsobené antimónom alebo jeho toxickými zlúčeninami
1.1.21.	Choroby spôsobené hexánom
1.1.22.	Choroby zubov spôsobené anorganickými kyselinami
1.1.23.	Choroby spôsobené farmaceutickými látkami
1.1.24.	Choroby spôsobené táliom alebo jeho zlúčeninami
1.1.25.	Choroby spôsobené osmiom alebo jeho zlúčeninami
1.1.26.	Choroby spôsobené selénom alebo jeho zlúčeninami
1.1.27.	Choroby spôsobené meďou alebo jej zlúčeninami
1.1.28.	Choroby spôsobené cínom alebo jeho zlúčeninami
1.1.29.	Choroby spôsobené zinkom alebo jeho zlúčeninami
1.1.30.	Choroby spôsobené ozónom, fosgénom
1.1.31.	Choroby spôsobené dráždivými látkami: benzochinónom a inými látkami, ktoré dráždia očnú rohovku
1.1.32.	Choroby spôsobené všetkými ďalšími chemickými látkami, ktoré sa nespomínajú v predchádzajúcich bodoch 1.1.1. – 1.1.31., a ak existuje súvislosť medzi vystavením pracovníka týmto chemickým látkam a zistenými chorobami

1.2.	Choroby spôsobené fyzikálnymi látkami

1.2.1.	Poruchy sluchu spôsobené hlukom
1.2.2.	Choroby spôsobené vibráciami (poruchy svalov, šliach, kostí, kĺbov, periférnych ciev a nervov)
1.2.3.	Choroby spôsobené prácou v stlačenom vzduchu
1.2.4.	Choroby spôsobené ionizujúcim žiarením
1.2.5.	Choroby spôsobené tepelným žiarením
1.2.6.	Choroby spôsobené ultrafialovým žiarením
1.2.7.	Choroby spôsobené extrémnou teplotou (napr. úpal, podchladenie)
1.2.8.	Choroby spôsobené všetkými ďalšími fyzikálnymi látkami, ktoré sa nespomínajú v predchádzajúcich bodoch 1.2.1. – 1.2.7. a ak existuje priama súvislosť medzi vystavením pracovníka týmto fyzikálnym látkam a zistenými chorobami

1.3.	Biologické látky

1.3.1.	Infekčné alebo parazitárne choroby získané v priebehu výkonu povolania v zamestnaní, pri ktorom existuje osobitné riziko kontaminácie

2.	Choroby zasiahnutých orgánových systémov

2.1. Choroby dýchacích ciest spôsobené výkonom povolania

2.1.1. Zaprášenie pľúc spôsobené sklerenchymatickým minerálnym prachom (silikóza, antrakosilikóza, azbestóza) a silikotuberkulóza, za predpokladu, že silikóza je prevládajúcim faktorom spôsobujúcim výslednú nedostatočnosť alebo smrť

2.1.2.	Bronchopulmonárne choroby spôsobené prachom z tvrdých kovov

2.1.3.	Bronchopulmonárne choroby spôsobené prachom z bavlny, ľanu, konope a sisalu (chronická bronchitída)
2.1.4.	Astma ako choroba z povolania spôsobená látkami vyvolávajúcimi precitlivenosť alebo uznanými dráždivými látkami, ktoré sú uznané ako súčasť výrobného postupu

2.1.5.	Získaná alergická alveolitída spôsobená vdychovaním organických prachov, ako je to určené vnútroštátnym zákonodarstvom

2.1.6.	Sideróza

2.1.7.	Chronické obštrukčné pľúcne choroby

2.1.8.	Choroby pľúc spôsobené hliníkom

2.1.9.	Poruchy horných dýchacích ciest spôsobené uznanými látkami, ktoré spôsobujú precitlivenosť, alebo dráždivými látkami vyskytujúcimi sa v pracovnom procese

2.1.10.	Všetky ostatné choroby dýchacích ciest, ktoré sa nespomínajú v predchádzajúcich bodoch 2.1.1. – 2.1.9., spôsobené nejakou látkou, ak existuje priama súvislosť medzi vystavením pracovníka týmto látkam a zistenou chorobou
2.2.	Kožné choroby spôsobené výkonom povolania

2.2.1. Kožné choroby spôsobené fyzikálnymi, chemickými alebo biologickými látkami,  ktoré nie sú zahrnuté do iných bodov

2.2.2.	Vitiligo ako choroba z povolania

2.3.	Poruchy svalov a kostry spôsobené výkonom povolania

2.3.1.	Choroby svalov a kostry spôsobené špecifickými pracovnými činnosťami alebo pracovným prostredím, ak sú prítomné rizikové faktory. Príklady týchto činností alebo podmienok zahŕňajú:
(a)	rýchle alebo opakované pohyby
(b)	veľká námaha
(c)	priveľká koncentrácia mechanickej sily
(d)	nevhodné alebo iné ako neutrálne polohy
(e)	vibrácie
                    Lokálny chlad alebo chladné prostredie môže byť potencionálnym rizikom

Rakovina ako choroba z povolania

3.1.	Rakovina spôsobená nasledujúcimi látkami

3.1.1.	Azbest
3.1.2.	Benzidín a soli
3.1.3.	Dvojitý chlorometyl éter (BCME) 
3.1.4.	Chróm a jeho zlúčeniny
3.1.5.	Uhoľné dechty a uhoľné dechtové asfalty (smoly), sadze
       3.1.6. Betanaftylamín
           3.1.7. Vinylchlorid
       3.1.8. Benzén alebo jeho toxické homológy
       3.1.9. Toxické nitro- a aminoderiváty benzénu alebo jeho homológov
       3.1.10. Ionizujúce žiarenie
       3.1.11. Decht, smola, bitúmen, minerálny olej, antracén alebo zlúčeniny, produkty alebo zvyšky týchto látok
       3.1.12. Emisie z koksárenskej pece
           3.1.13. Zlúčeniny niklu
       3.1.14. Drevný prach
       3.1.15. Rakovina spôsobená všetkými ďalšími látkami, ktoré sú uvedené v predchádzajúcich bodoch 3.1.1. – 3.1.14., ak existuje priama súvislosť medzi vystavením pracovníka týmto látkam a zistenou rakovinou

4.	Iné

4.1.	Nystagmus baníkov

Preklad: odbor zahraničných vzťahov a protokolu
MPSVR SR, 24. 4. 2002, Bratislava